આ વિશે વાત કરતા સ્વરા સાક્ષી કહે છે, ‘મિત્ર, દોસ્ત કે પછી બહેનપણી, સખી આ કોઈને પણ શબ્દોમાં બાંધી શકાતા નથી. મારી બેસ્ટ ફ્રેન્ડ આદીરા છે. અમે ચાઇલ્ડહુડ મિત્રો છીએ. સાથે જ મોટા થયા હોવાના કારણે એકબીજાની પસંદ, ના પસંદ બધું જ જાણીએ છીએ. થોડા સમય પહેલાં જ તેની સગાઈ થઈ. તે સમયે અમે નક્કી કર્યું કે સગાઈની રિંગ સાથે અમે બંને પણ એકબીજાને રિંગ ગિફ્ટ કરીશું. લગ્ન પછી તે લંડન જતી રહેશે. માટે એક અદ્ભુત યાદ સ્વરૃપે રિંગ કાયમ અમારી પાસે રહેશે. જે અમે હંમેશાં પહેરી રાખીશું. તેના ફિયાન્સને પણ આ વાત પસંદ આવી. દર વર્ષે અમે ફ્રેન્ડશિપ ડેના દિવસે એકબીજાને બેલ્ટ આપતા હતા, પણ આ વર્ષે આ રીતને થોડી બદલી કારણ કે મારી દોસ્ત મારાથી દૂર થઈ રહી છે. હવે અમે રિંગ દ્વારા હંમેશાં એકબીજાની સાથે રહીશું.